JR มั่นใจรายได้ปี 65 โต 20% ผนึกพันธมิตรลุย “Green Energy” รับเมกะเทรนด์
JR มั่นใจแนวโน้มผลงานปี 65 โต 15-20% สร้างสร้างสถิติสูงสุดใหม่ต่อเนื่อง คาดงานย้ายสายไฟฟ้าใต้ดินโครงการรถไฟฟ้าสายสีเหลือง-ชมพู เฟส 2 เตรียมเปิดประมูลภายใต้ต้นปีนี้ หนุน Backlog ทะลุ 1 หมื่นลบ. พร้อมจับมือพันธมิตรลุย Green Energy รับเมกะเทรนด์ 
JR มั่นใจแนวโน้มผลงานปี 65 โต 15-20% สร้างสร้างสถิติสูงสุดใหม่ต่อเนื่อง คาดงานย้ายสายไฟฟ้าใต้ดินโครงการรถไฟฟ้าสายสีเหลือง-ชมพู เฟส 2 เตรียมเปิดประมูลภายใต้ต้นปีนี้ หนุน Backlog ทะลุ 1 หมื่นลบ. พร้อมจับมือพันธมิตรลุย Green Energy รับเมกะเทรนด์ 
8 มี.ค. 2565

นายจรัญ วิวัฒน์เจษฎาวุฒิ ประธานเจ้าหน้าที่บริหาร บริษัท เจ.อาร์.ดับเบิ้ลยู.ยูทิลิตี้ จำกัด (มหาชน) หรือ JR เปิดเผยว่าผู้ประกอบธุรกิจให้บริการออกแบบ จัดหา ก่อสร้างและติดตั้งงานระบบไฟฟ้าและระบบสื่อสารโทรคมนาคม แม้ในปี 2565 ยังคงต้องเผชิญกันการแพร่ระบาดของโควิด-19 กลายพันธุ์ แต่บริษัทฯ ยังคงเชื่อมั่นว่าจะสามารถรักษาการเติบโตของธุรกิจไว้ได้ โดยตั้งเป้าหมายรายได้เติบโต 15-20% เทียบปีที่ผ่านมา ผลักดันผลการดำเนินงานสร้างสถิติสูงสุดใหม่ต่อเนื่อง โดยได้รับปัจจัยสนับสนุนจากปริมาณในมือรอรับรู้รายได้ (Backlog) ที่มีกว่า 4,657 ล้านบาท คาดทยอยรับรู้ได้ในปีนี้ประมาณ 50% ส่วนที่เหลือจะรับรู้ในปีถัดไป ยังไม่นับรวมงานโครงการใหม่ที่จะเข้าประมูลเพิ่มเติมอีก
นอกจากนี้ยังคาดว่างานในโครงการเปลี่ยนสายไฟฟ้าอากาศเป็นสายไฟฟ้าใต้ดินของโครงการรถไฟฟ้าสายสีเหลือง-สีชมพู เฟส 2 มูลค่ารวมไม่ต่ำกว่า 6,000 ล้านบาท น่าจะเปิดให้ประมูลได้ภายในช่วงต้นปีนี้ ซึ่งบริษัทฯ มีโอกาสได้รับงานเพิ่มเติม อีกทั้งยังมีงานวางระบบสื่อสารอีกบางส่วน ซึ่งจะสนับสนุนให้ Backlog แตะ 1 หมื่นล้านบาทภายในปีนี้ ส่งผลให้แนวโน้มธุรกิจในช่วง 1-2 ปีข้างหน้าเติบโตอย่างก้าวกระโดด
อีกทั้งบริษัทฯ ยังคงมองหาการขยายการลงทุนใหม่ เพื่อต่อยอดธุรกิจ เพิ่มแหล่งที่มาของรายได้ ผ่านการร่วมมือกับพันธมิตรรายใหญ่หลายรายในธุรกิจพลังงาน เพื่อศึกษาแนวทางการทำธุรกิจวิศวกรรมวางระบบ และการก่อสร้างที่เกี่ยวข้องกับกระบวนการที่ช่วยลดก๊าซคาร์บอนไดออกไซด์ (Green Energy) ไม่ว่าจะเป็นงานที่เกี่ยวข้องกับการติดตั้งสายส่งไฟฟ้า, สถานีชาร์จรถ EV ซึ่งเป็นธุรกิจที่อยู่ในเมกะเทรนด์ สนับสนุนผลการดำเนินงานเติบโตอย่างแข็งแกร่งและยั่งยืนในอนาคต
โดยส่วนผลการดำเนินงานของบริษัทฯ ในปี 2564 มีรายได้รวม 2,156.07 ล้านบาท เพิ่มขึ้น 871.33 ล้านบาท หรือ 67.82% เทียบปีที่ผ่านมามีรายได้รวม 1,284.74 ล้านบาท และมีกำไรสุทธิ 217.04 ล้านบาท เพิ่มขึ้น 128.87 ล้านบาท หรือ 146.16% เทียบปีที่ผ่านมามีกำไรสุทธิ 88.17 ล้านบาท สร้างสถิติสูงสุดใหม่นับตั้งแต่จัดตั้งบริษัทฯ
ทั้งนี้ คณะกรรมการบริษัทฯมีมติอนุมัติการจ่ายเงินปันผลจากผลการดำเนินงานประจำปี 2564 หลังหักสำรองตามกฎหมายให้แก่ผู้ถือหุ้นในอัตรา 0.14 บาทต่อหุ้น รวมเป็นเงินทั้งสิ้น 106.40 ล้านบาท โดยกำหนดรายชื่อผู้ถือหุ้นที่มีสิทธิรับเงินปันผลในวันที่ 26 เม.ย. 2565 และกำหนดจ่ายเงินปันผลให้แก่ผู้ถือหุ้นในวันที่ 17 พ.ค. 2565